b'\n_START_ARTICLE_\nGrb Dubrova\xc4\x8dke Republike\n_START_PARAGRAPH_\nDubrova\xc4\x8dka Republika je kroz povijest imala vi\xc5\xa1e grbova no mi\xc5\xa1ljenje povjesni\xc4\x8dara koji su se bavili ovom temom je da su se naj\xc4\x8de\xc5\xa1\xc4\x87e i najdu\xc5\xbee koristili grbom koji je zasnovan na grbu Kraljevine Ugarske.\n_START_SECTION_\nPovijest grba Dubrova\xc4\x8dke Republike\n_START_PARAGRAPH_\nZa vrijeme bizantske vlasti, koja je s prekidima trajala do 1205. godine, uporaba grbova nije bila uobi\xc4\x8dajena, me\xc4\x91utim u Dubrovniku su postojali druga\xc4\x8diji oblici vrhovne vlasti, pa su se stari Dubrov\xc4\x8dani 1171. godine od Mletaka branili pod carskim zastavama. Dolaskom pod mleta\xc4\x8dku vlast, koja je trajala od 1205. do 1358. godine, u javnosti se pojavljuje lik lava koji je bio simbol svetog Marka za\xc5\xa1titnika Venecije. Zavr\xc5\xa1etkom mleta\xc4\x8dke vlasti nestali su i svi simboli Mleta\xc4\x8dke Republike, a u Dubrovniku je, sazidana u zidu nekada\xc5\xa1njeg samostana svete Marije, sa\xc4\x8duvana samo jedna kamena plo\xc4\x8da s reljefnim prikazom venecijanskog krilatog lava.\n_START_SECTION_\nGrb s plavo-crvenim gredama\n_START_PARAGRAPH_\nGrbovi drugih boja greda, prete\xc5\xbeito plave i crvene, javljaju se na vi\xc5\xa1e povijesnih dokumenata, no neki povjesni\xc4\x8dari vjeruju da su u izradi tih grbova autori radili \xc5\xa1ablonski i zanatski, a da su boje varirale prema interpretaciji autora. _NEWLINE_U Dr\xc5\xbeavnom arhivu u Dubrovniku postoji zemljovid Republike koji je 1747. godine izradio Mihajlo Pe\xc5\xa1i\xc4\x87. Pri dnu zemljovida je vidljiv grb s bijelim i crvenim gredama, s tim da su bijele grede pro\xc5\xa1arane valovitim plavim linijama. Zbog promjene u interpretaciji boja dubrova\xc4\x8dkoga grba bijela boja se zamjenjuje plavom, pa je tako na nekim grbovima iz 18. stolje\xc4\x87a mogu\xc4\x87e vidjeti plave grede ispunjene valovitim linijama, koje u drugoj polovini 18. stolje\xc4\x87a postaju potpuno modre._NEWLINE_Jedan od najzanimljivijih grbovnika za dubrova\xc4\x8dku heraldiku je onaj Iva Sarace, koji se mo\xc5\xbee vidjeti u knjizi prijepisa dubrova\xc4\x8dkih zakonika sastavljenoj vjerojatno 1746. godine. Na nekoliko listova prijepisa se nalaze obojani grbovi dubrova\xc4\x8dkih plemi\xc4\x87kih obitelji, a grb Republike je na vrhu. U tome grbu nalazile su se plave i crvene grede, no plave su bile pro\xc5\xa1arane svjetlijim i tamnijim valovitim linijama. Prema Vitu Galzinskom na taj se na\xc4\x8din htio do\xc4\x8darati srebrni premaz. Tim rukopisom, koji se u to vrijeme nalazio u Pala\xc4\x8di Sponza, u vrijeme Republike se slu\xc5\xbeilo pri izdavanju potvrda o plemstvu, a poslu\xc5\xbeio je kao predlo\xc5\xbeak za restauraciju o\xc5\xa1te\xc4\x87enog grbovnika. Prilikom restauracije, koja je zavr\xc5\xa1ena 1956. godine u Splitu, potamnjele srebrnkaste grede su obojane u plavo. U to vrijeme nije bilo ozbiljnijeg istra\xc5\xbeivanja povijesti grba i bilo je ra\xc5\xa1ireno mi\xc5\xa1ljenje da su boje grba bile plava i crvena Ovaj restaurirani grbovnik danas se nalazi u Kne\xc5\xbeevom dvoru.'